Groot deurbraak in stryd teen transitorooftogteArgieffoto: Twitter via @Ambramjee. ŉ Sleutelfiguur en ses van sy makkers wat na bewering agter van die vlaag transitorooftogte in die land sit, is Dinsdag in die Marble Hall-gebied in Mpumalanga in hegtenis geneem. Volgens die polisie is dié verdagtes reeds bekende transitorowers. Van hulle is tans uit op borgtog nadat hulle voorheen in verband met transitorooftogte in hegtenis geneem is. Kol. Brenda Muridili, woordvoerder vir die nasionale polisiekommissaris, het gesê die verdagtes is in hegtenis geneem terwyl hulle glo ŉ transitovoertuig ingewag het met die voorneme om dit te beroof. Volgens Muridili het polisietaakspanne van Limpopo en Mpumalanga inligting opgevolg dat die geldwa glo naby Marble Hall beroof sou word. “Die polisiebeamptes het die verdagtes aangetref waar hulle tussen bosse langs die pad vir die transitovoertuig gewag het. Die verdagtes het van die toneel probeer vlug en in die proses ook van hul selfone ontslae probeer raak, maar hulle is vasgetrek en in hegtenis geneem.” Muridili het gesê die polisie se voorlopige ondersoek het hulle na polisiebarakke gelei waar een van die verdagtes se vriendin, glo ŉ 37-jarige polisiekonstabel, reeds die wegkommotor geparkeer het. Daar is beslag gelê op vier gesteelde voertuie, handskoene, balaklawas, 21 selfone en vervalste nommerplate. Die verdagtes sal vandag in die hof verskyn op ŉ voorlopige aanklag van besit van gesteelde voertuie. Nog aanklagte sal na verwagting later bygevoeg word. Genl.maj. Jan Scheepers, die waarnemende provinsiale polisiekommissaris in Limpopo, het reeds ŉ interne dissiplinêre proses van stapel gestuur teen die konstabel wat na bewering by die voorval betrokke was. “Ons kan nie ons werk verrig met lede binne ons geledere wat blykbaar kies om aan misdadige aktiwiteite deel te neem nie. Ons sal ons blou uniform by hulle wegvat en hulle sal ŉ oranje uniform kry,” het genl. Khehla John Sitole, nasionale polisiekommissaris, gesê.